**De ziua ta**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când te-a adus pe lume

Femeie,-ntâia oară,

A aşezat Pământul

Şi Soarele pe cer,

Vestind parcă anume

Întâia primăvară,

Din clopoţei şi-n trilul

De aripi şi mister;

Cu aur pe cosiţe

S-aduci zorii în casă

Şi bolţilor de stele,

Doi ochi ţi-a dat, de vis,

În sâni ţi-a pus bobiţe

Cu iz de tămâioasă

Şi cămp de viorele

Pe ii din paradis;

Din razele de Lună,

Prin ram de tei în floare,

Ţi-a împletit cuvinte

În vers ca niciodat’

Şi din a Lui fântână,

Căldare cu căldare,

În jurul tău, fierbinte,

Iubire-a presărat,

Ca din sămânţa-ţi vie,

Căci asta I-a fost vrerea,

Cum naşte pâine norul

Din spic de el udat,

Ţi-a dat spre bucurie,

La fel, să porţi durerea

Izvorului din pântec,

De viaţă nesecat;

Tu Evă, Mărioară,

Sau orişicare eşti,

O stea-n Calea Lactee,

Sau floare pe răzor,

Ca-n prima primăvară,

În veci să ne trăieşti,

Fecioară, tu femeie,

Tu mama tuturor!

Valeriu Cercel